Legal Document

Category: 1776

Text:
9. ΝΟΜΟΘΕΤ. ΔΙΑΤΑΓΜΑ υπ’ αριθ. 575 της 10/12 Ιουν. 1970 (ΦΕΚ Α΄ 131) Περί κυρώσεως της υπ’ αριθ. 137411/29.9.1967 αποφάσεως του Υπουργού Εθνικής Παιδείας και Θρησκευμάτων «περί συστάσεως και προαγωγής σχολείων της Φιλεκπαιδευτικής Εταιρείας». Άρθρ.1.-Κυρούται και κτάται ισχύν νόμου αφ’ ης εξεδόθη η υπ’ αριθ. 137411 από 29.9.67 απόφασις του Υπουργού Εθνικής Παιδείας και Θρησκευμάτων «περί συστάσεως και προαγωγής σχολείων της Φιλεκπαιδευτικής Εταιρείας» δημοσιευθείσα εις το υπ’ αριθ. 611/9.10.67 (τ.Β΄) ΦΕΚ τροποποιουμένη ως έπεται και έχουσα ούτω: Έχοντες υπ’ όψει: 1)Τας υφισταμένας εκπαιδευτικάς εν γένει ανάγκας, 2)την Εθνικής Εκπαιδευτικήν δράσιν της Φιλεκπαιδευτικής Εταιρείας και την δια των σχολείων αυτής συνδρομήν εις την πνευματικήν ανάπλασιν των Ελληνίδων και 3)τας διατάξεις του Α.Ν. 129/67, «περί οργανώσεως και διοικήσεως της Γενικής Εκπαιδεύσεως και άλλων τινών διατάξεων», αποφασίζομεν: Α)Επιτρέπομεν την παρά της Φιλεκπαιδευτικής Εταιρείας σύστασιν: α)Ενός δεκαθεσίου Δημοτικού Σχολείου εν Ψυχικώ, ή Δροσιά Αττικής. β)Ενός Γυμνασίου θηλέων (κατωτέρου και ανωτέρου κύκλου), εν Ψυχικώ και ετέρου ομοίου εν Αθήναις ή Δροσιά Αττικής. γ)Σχολής Νηπιαγωγών εν Ψυχικώ. δ)Δύο μονοθεσίων και δύο διθεσίων Νηπιαγωγείων παρά τη Σχολή Νηπιαγωγών εν Ψυχικώ. Ομοίως επιτρέπομεν την παρά της αυτής Εταιρείας προαγωγήν εις δεκαθέσια των υπ’ αυτής συντηρουμένων εξαθεσίων Προτύπων Δημοτικών Σχολείων των εν Ψυχικώ και Πάτραις Παιδαγωγικών Ακαδημιών και του εξαθεσίου Τοσιτσείου Δημοτικού Σχολείου Αθηνών. Β)Αναγνωρίζομεν ως ισότιμα προς τα Δημόσια τα ανωτέρω συσταθησόμενα και προαχθησόμενα σχολεία Δημοτικής και Μέσης Εκπαιδεύσεως και την Σχολήν Νηπιαγωγών, ως και τα παρά της αυτής Εταιρείας συντηρούμενα και λειτουργούντα εις τας Παιδαγωγικάς Ακαδημίας Ψυχικού και Πατρών δύο Πρότυπα μονοθέσια Δημοτικά Σχολεία καθώς και τα δύο τριθέσια Νηπιαγωγεία εν Ψυχικώ και Πάτραις. Γ)Οι υπό των ανωτέρω σχολείων της Φιλεκπαιδευτικής Εταιρείας, εκδιδόμενοι τίτλοι σπουδών (Ενδεικτικά, απολυτήρια, πτυχία, αποδεικτικά σπουδών εν γένει), είναι κατά πάντα ισότιμοι και ισοδύναμοι προς τους αντιστοίχους των Δημοσίων Σχολείων. Δ)Εις τα ανωτέρω σχολεία της Φιλεκπαιδευτικής Εταιρείας, ως και εις τα ήδη λειτουργούντα διδάσκονται υποχρεωτικώς τα αυτά μαθήματα, άτινα και εις τα αντίστοιχα Δημόσια κατά το επίσημον πρόγραμμα. Άρθρ.2.-Επιτρέπεται η σύστασις παρά της αυτής Εταιρείας και ενός δεκαθεσίου Δημοτικού Σχολείου εν Αθήναις, υπό την ονομασίαν Βον Τοσίτσειον δεκαθέσιον Δημοτικόν Σχολείον Αθηνών μετονομαζομένου του εν Αθήναις υφισταμένου Τοσιτσείου Δημοτικού Σχολείου εις Αον Τοσίτσειον Δημοτικόν Σχολείον.